CELEX: 62008CN0476
Language: da
Date: 2008-11-06 00:00:00
Title: Sag C-476/08 P: Appel iværksat den 6. november 2008 af Evropaïki Dynamiki — Proigmena Systimata Tilepikoinonion Pliroforikis kai Tilematikis AE til prøvelse af dom afsagt den 10. september 2008 af Retten i Første Instans (Tredje Afdeling) i sag T-59/05, Evropaïki Dynamiki — Proigmena Systimata Tilepikoinonion Pliroforikis kai Tilematikis AE mod Kommissionen for De Europæiske Fællesskaber

24.1.2009   
            
            
               DA
            
            
               Den Europæiske Unions Tidende
            
            
               C 19/13
            
         Appel iværksat den 6. november 2008 af Evropaïki Dynamiki — Proigmena Systimata Tilepikoinonion Pliroforikis kai Tilematikis AE til prøvelse af dom afsagt den 10. september 2008 af Retten i Første Instans (Tredje Afdeling) i sag T-59/05, Evropaïki Dynamiki — Proigmena Systimata Tilepikoinonion Pliroforikis kai Tilematikis AE mod Kommissionen for De Europæiske Fællesskaber
   (Sag C-476/08 P)
   (2009/C 19/23)
   Processprog: engelsk
   Parter
   
      Appellant: Evropaïki Dynamiki — Proigmena Systimata Tilepikoinonion Pliroforikis kai Tilematikis AE (ved avocats N. Korogiannakis og P. Katsimani)
   
      Den anden part i appelsagen: Kommissionen for De Europæiske Fællesskaber
   Appellanten har nedlagt følgende påstande
   
               —
            
            
               Den af Retten i Første Instans trufne afgørelse ophæves.
            
         
               —
            
            
               Kommissionens beslutning (GD for Landbrug) om ikke at antage sagsøgerens bud og ikke at tildele kontrakten til den valgte budgiver annulleres.
            
         
               —
            
            
               Kommissionen tilpligtes at betale sagsøgerens sagsomkostninger i forbindelse med førsteinstansbehandlingen, uanset om nærværende appel forkastes, og dertil også appelsagens omkostninger, hvis appellen tages til følge.
            
         Anbringender og væsentligste argumenter
   Til støtte for sin appel af dom afsagt af Retten i Første Instans i sag T-59/05 har appellanten gjort følgende anbringender gældende:
   Det gøres gældende, at Retten i Første Instans har begået rettergangsfejl ved ikke at ville anerkende en åbenbar diskrepans mellem tildelingskriterierne som fastsat i EvCo-rapportens punkt 5.2 og de i samme rapports punkt 5.4 nævnte kriterier og ved at fejlfortolke de relevante formforskrifter vedrørende bevisbyrden. Mere specifikt henviser Retten i Første Instans ikke til noget bevis til støtte for antagelsen, at en åbenbar diskrepans er en »skrivefejl«, og noget sådant bevis kan på ingen måde udledes af selve evalueringsrapportens indhold.
   Endvidere gøres det gældende, at dommen ikke forholder sig til konsekvenserne af Kommissionens tilsidesættelse af dens pligt til at udvise behørig omhu og af princippet om god forvaltningsskik. Retten i Første Instans anvendte utvivlsomt ikke de relevante bestemmelser, da den — uanset at den bemærkede, at Kommissionen havde tilsidesat gældende ret — ikke på dette grundlag tog skridt til at annullere Kommissions beslutning.
   Det gøres også gældende, at Retten i Første Instans ikke anvendte de relevante bestemmelser vedrørende den ordregivende myndigheds begrundelsespligt, hvilket ville have ført til annullation af tildelingsbeslutningen, idet appellanten ved skrivelse af 10. december 2004 alene fik fremsendt udpluk og generelle kommentarer fra evalueringsrapporten. Retten i Første Instans har i denne forstand fordrejet det for denne fremlagte bevis, og derfor bør dommen ophæves.